रसोई गैस सिलेंडरों की कीमत में वृद्धि के विरोध में कांग्रेस का प्रदर्शन
रसोईगैस की कीमतों में की गई वृद्धि के विरोध में सोमवार को बल्लभगढ़ स्थित अनाज मंडी में युवा कांग्रेस के जिलाध्यक्ष तरुण तेवतिया के नेतृत्व में प्रदर्शन किया गया। इस दौरान पीएम नरेन्द्र मोदी का पुतला भी फूंका। प्रदर्शनकारियों ने बढ़ती महंगाई को लेकर भाजपा सरकार के विरोध में नारेबाजी की।
इस मौके पर युवा कांग्रेस के जिलाध्यक्ष तरुण तेवतिया ने कहा कि सबके हित की बात करने वाली मोदी सरकार लगातार गरीबों पर चोट कर रही है और छह माह में इसकी कीमत में रिकार्ड 58 प्रतिशत की बढ़ोतरी की गई है। उन्होंने कहा रसोई गैस के भाव में सरकार ने 86 रुपए प्रति सिलेंडर की बढ़ोतरी है। उन्होंने कहा पिछले वर्ष सितम्बर में एक सिलेंडर की कीमत 486 रुपए थी जो अब बढ़कर 737 रुपए हो गई है। उनका कहना है कि सितंबर से सरकार रसोई गैस सिलेंडर की कीमत 6 बार बढ़ा चुकी है और पिछले डेढ़ साल के दौरान इसकी कीमत में 271 रुपए की वृद्धि की गई है। उन्होंने कहा डिजिटल लेन-देन को बढ़ावा देने की बात करने वाली मोदी सरकार ने गरीबों पर एक कुठाराघात किया है। एक ओर रसोई गैस की कीमतों में बेतहाशा वृद्धि हुई है वहीं पेट्रोल-डीजल के रेटों में हुई बढ़ोतरी भी लोगों को रुला रही है। इस मौके पर पृथला विधानसभा क्षेत्र के युवा कांग्रेस अध्यक्ष वरुण तेवतिया, पूर्व अध्यक्ष बंटी हुड्डा, गुड्डू, हरेन्द्र, सैफी, कपिल डागर आदि कांग्रेसी पदाधिकारी मौजूद थे।
बल्लभगढ़. रसोईगैस की कीमत में हुई वृद्धि के विरोध में सोमवार को बल्लभगढ़ स्थित अनाज मंडी में विरोध प्रदर्शन करते युवा कांग्रेस के जिलाध्यक्ष तरुण तेवतिया अन्य।
hin_Deva hin_Deva hin_Deva hin_Deva